[pic] | KOMISIA EURÓPSKYCH SPOLOČENSTIEV |

Brusel, 12.12.2008

KOM(2008) 843 v konečnom znení

OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU, VÝBORU REGIÓNOV A EURÓPSKEJ CENTRÁLNEJ BANKE

Ôsma správa o praktických prípravách na budúce rozšírenie eurozóny

SEC(2008) 3014

OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU, VÝBORU REGIÓNOV A EURÓPSKEJ CENTRÁLNEJ BANKE

Ôsma správa o praktických prípravách na budúce rozšírenie eurozóny

1. ÚVOD

Po rozhodnutí Rady z 8. júla 2008, podľa ktorého Slovensko spĺňa podmienky potrebné na prijatie eura[1], od 1. januára 2009 bude mať eurozóna 16 členov. Slovenská koruna sa prepočíta na euro kurzom 30,1260.

Praktické prípravy na prechod na euro sa dostali do záverečnej fázy. Táto správa sa týka najmä príprav na zavedenie hotovostného eura do hospodárstva, prípravných činností podnikov, príprav verejnej správy, opatrení zavedených na ochranu spotrebiteľov v období prechodu na euro, komunikačnej kampane a verejnej mienky v súvislosti s eurom.

V priloženom pracovnom dokumente útvarov Komisie sú podrobnosti o prípravách na zavedenie eura v ostatných krajinách EÚ, ktoré ho ešte neprijali a ktoré nemajú k dispozícii zákonnú možnosť rozhodnúť o jeho nezavedení.

2. STAV PRÍPRAV NA SLOVENSKU

2.1. Prípravy na prechod na hotovostné euro

Podľa výpočtov Národnej banky Slovenska (NBS) bude na výmenu slovenských hotovostných korún, ktoré sú v obehu a v skladoch NBS, potrebných približne 188 miliónov eurobankoviek a 500 miliónov euromincí . Bankovky boli požičané z Rakúskej národnej banky. Slovenské euromince sa razia v slovenskej Mincovni Kremnica. Do 17. októbra sa vyrazilo približne 170 miliónov mincí. Zostávajúce mince potrebné do obehu a približne 150 miliónov mincí potrebných pre zásoby NBS by sa malo vyraziť do konca tohto roka. Mincovňa Kremnica pripravuje pre zberateľov mincí 204 500 súborov slovenských euromincí v troch druhoch balení. NBS už začala s likvidáciou zásob hotovostných slovenských korún, aby uvoľnila skladovacie kapacity pre hotovostné eurá. Slovenské euromince úspešne odskúšali výrobcovia zariadení na testovanie mincí, výrobcovia zariadení na rozpoznávanie mincí pre predajné automaty a používatelia predajných automatov zo Slovenska a iných európskych aj mimoeurópskych krajín. S predzásobovaním komerčných bánk euromincami sa začalo 6. septembra 2008 a eurobankovkami o mesiac neskôr. NBS podpísala zmluvy o predzásobovaní eurovým obeživom so 16 komerčnými bankami. Mince sa do komerčných bank distribuujú zo vzdialenej pobočky NBS, ktorá bola na tento účel zriadená v Mincovni Kremnica. Tento distribučný systém pomáha vytvárať dostatočné skladovacie priestory pre eurobankovky a mince, ktoré sa distribuujú priamo z ústredia NBS alebo z jej siedmich regionálnych pobočiek. Každú prepravu hotovostných eur sprevádza štátna polícia, čo zaručuje vysokú bezpečnosť.

S druhotným predzásobovaním podnikov eurovým obeživom sa začalo začiatkom novembra 2008. Od 15. novembra banky dodali hotovostné eurá približne do 1 036 podnikov. Celkový počet podnikov, ktoré prejavili záujem o dodanie hotovostných eur pred dňom zavedenia eura, sa zvýšil z 12 000 v marci na 13 300 v októbri 2008. Takmer 23 % bankoviek a 66 % mincí na predzásobovanie budú komerčné banky distribuovať svojim klientom. Slovenské banky neplánujú používať nové zjednodušené pravidlá ECB týkajúce sa druhotného predzásobovania, ktoré boli prijaté v júli 2008[2].

Od decembra 2008 budú mať občania možnosť kúpiť si minibalíčky euromincí. V bankách, v NBS a na predajných miestach Slovenskej pošty bude na predaj 1,2 milióna balíčkov v hodnote 500 Sk (približne 16,60 EUR). Tieto minibalíčky v plastikových vreckách budú obsahovať celkovo 45 kusov slovenských euromincí každej nominálnej hodnoty. Vďaka balíčkom sa ľudia budú môcť zoznámiť s novými euromincami ešte pred dňom zavedenia eura. Je pravdepodobné, že balíčky si zakúpia aj malé podniky, ktoré sa neplánujú predzásobiť v rámci druhotného predzásobovania na základe zmluvy s bankou (zakúpením niekoľkých balíčkov mincí môžu maloobchodníci jednoducho získať hotovostné eurá potrebné na vydávanie v prvých januárových dňoch). Predaj balíčkov by preto mala pozorne sledovať NBS, pretože plánovaný počet balíčkov by sa mohol ukázať ako nedostatočný.

Niektoré komerčné banky na Slovensku plánujú umožniť v posledných týždňoch tohto roka výmenu pôvodnej národnej meny za eurá oficiálnym výmenným kurzom bez poplatkov. Výmeny veľkých zásob hotovosti by sa teda mali rozložiť na dlhšie časové obdobie, vďaka čomu by banky mali byť schopné lepšie zvládať mimoriadne pracovné zaťaženie. Mnohé banky takisto ponúkajú špeciálne produkty, aby prilákali nových klientov alebo aby motivovali svojich súčasných klientov k tomu, aby si hotovosť, ktorú majú doma, uložili na bankový účet. V deň zavedenia eura banky bezplatne prepočítajú všetky bankové účty na eurá.

S cieľom uľahčiť prechod budú NBS a komerčné banky otvorené aj 1. januára (keď je obvykle štátny sviatok), ako aj cez víkendové dni 3. – 4. januára 2009, a to na výmenu a výbery hotovosti. Komerčné banky plánujú zvýšiť počet pracovníkov, ktorí budú v kontakte s verejnosťou o zamestnancov z úradov, ktoré nepracujú priamo s verejnosťou, a z oddelení pobočiek, ktoré nepracujú s hotovosťou. Zamestnanci bánk boli zaškolení, aby zvládli prácu s hotovostnými eurami a poskytovali informácie o eure. S cieľom zvládnuť výmenu hladko a účinne by banky mali komunikovať so svojimi klientmi o organizácii výmeny a o službách, ktoré ponúkajú. V prvých januárových dňoch by banky mali byť pripravené prispôsobiť svoje kapacity počtu klientov, ktorí navštívia pobočky (malo by sa očakávať zvýšenie počtu osôb, ktoré navštívia banky, a to až o 50 %).

Všetkých približne 2200 bankomatov na Slovensku by malo od 1. januára vydávať iba eurobankovky (hlavne v nominálnej hodnote 10 EUR a 20 EUR). Časť bankomatov sa prepne na euro centrálne na diaľku, kým ostatné sa musia prispôsobiť ručne. Všetkých 30 000 predajných terminálov by malo byť schopných pracovať s eurami odo dňa zavedenia eura. Úrady a banky povzbudzujú slovenských občanov, aby v období počas výmeny vo zvýšenej miere využívali bankomatové karty aj na platby, keďže ich používajú hlavne na výber hotovosti z bankomatov.

S cieľom chrániť euro pred falšovaním Slovensko vytvorilo na ministerstve vnútra národnú centrálu, ako aj národné strediská na analýzu falzifikátov bankoviek a mincí, ktoré majú sídlo v NBS. NBS, komerčné banky, veľké podniky a inštitúcie, ktoré vykonávajú hotovostné operácie, si objednali zariadenia potrebné na kontrolu pravosti eurobankoviek a zaškoľujú zamestnancov, ktorí vykonávajú hotovostné operácie. S cieľom poskytnúť informácie o bezpečnostných prvkoch hotovostného eura sa verejnosti v rámci národnej komunikačnej kampane distribuovali informačné brožúry.

Vo finančnom sektore na Slovensku je situácia s prípravami na prechod v značne pokročilom štádiu. Výroba a distribúcia euromincí by mala rýchlo pokračovať, aby sa splnili cieľové dátumy predzásobovania a druhotného predzásobovania; Predaj balíčkov by sa mal pozorne sledovať a malo by sa uvažovať o dodaní ďalších zásob; Banky podnikajú rozsiahle prípravy na prechod: mali by sa ubezpečiť, že klienti z radov podnikateľov, ako aj súkromní klienti sú informovaní o produktoch a službách, ktoré ponúkajú, a poznajú harmonogram výmenných operácií. Mali by sa takisto starostlivo pripraviť na mimoriadnu návštevnosť verejnosti vo svojich pobočkách v prvých januárových dňoch. |

- 2.2. Prípravy podnikov

Z prieskumu Flash Eurobarometer, ktorý sa robil medzi slovenskými podnikateľmi v júni 2008[3], vyplynulo, že väčšina podnikov sa začala pripravovať na prechod dostatočne skoro. Približne 80 % podnikov začalo s praktickými prípravami viac ako 6 mesiacov pred dňom zavedenia eura. V tom istom čase veľa podnikov vyhlasovalo, že potrebujú základné informácie o prechode. Viac ako 70 % podnikov chcelo byť lepšie informovaných o prepočítavacích pravidlách vrátane pravidiel zaokrúhľovania cien a takmer 58 % podnikov malo záujem získať viac informácií o dvojitom uvádzaní cien. Nedostatok informácií sa premietol do relatívne vysokého počtu chýb, ktoré počas kontrol uplatňovania pravidiel výmeny objavila Slovenská obchodná inšpekcia (SOI). Počas prvých dvoch týždňov obdobia dvojitého uvádzania cien (24. august – 7. september) boli nedostatky zistené približne v 45 % kontrolovaných obchodov a prevádzok poskytujúcich služby (t. j. výmenný kurz nebol zobrazený alebo bol nesprávny, cena v eurách chýbala, alebo bola nesprávne vypočítaná/zaokrúhlená atď.). Čím bližšie je deň prechodu, tým aktívnejšie sa podnikatelia začínajú zaujímať o informácie a výsledky kontrol sa zlepšujú. V polovici októbra 2008 už 74 % z 8200 podnikov kontrolovaných SOI uplatňovalo pravidlá výmeny správne. Inšpektori SOI okrem kontrolovania vysvetľujú pravidlá výmeny a distribuujú informačné materiály. Podstatná časť zistených nedostatkov sa teda opravila počas samotnej kontroly. Osobitná pozornosť sa venovala MSP a podnikom vo vzdialených oblastiach.

Národná agentúra pre rozvoj malého a stredného podnikania (NADSME) počas organizovania informačných seminárov o eure zaznamenala zvýšený záujem podnikov. O jesenné kolo seminárov bol väčší záujem ako o semináre v júni 2008. Semináre organizované v 18 slovenských mestách sa zameriavali na poskytovanie všetkých potrebných informácií o prechode. Podnikatelia môžu nájsť informácie aj na webových stránkach NADSME a ministerstva hospodárstva v špecializovanej časti národnej webovej stránky o eure www.euromena.sk a v brožúrach NADSME a NBS.

Niektoré podniky, ktoré čakali s prípravami až do poslednej chvíle, môžu naraziť na problémy s prispôsobovaním svojich IT systémov a registračných pokladní. Mnohé spoločnosti poskytujúce IT služby oznámili, že sú do konca roka plne vyťažené. Podľa slovenských pravidiel výmeny sa náklady na výmenu nemôžu zahrnúť do cien.

Odo dňa zavedenia eura by maloobchodníci mali vydávať výlučne v eurách. Mali by sa preto zaviesť vhodné opatrenia zamerané na uľahčenie práce pokladníkov a skrátenie čakacej doby pri pokladniach (napríklad pokladníci by sa mali oboznámiť s novou menou a mali by mať osobitné priehradky na hotovostné koruny a na hotovostné eurá, vo veľkých maloobchodných predajniach by mali byť otvorené informačné pulty na účel odpovedania na otázky zákazníkov, v supermarketoch by sa mali zamestnať dočasní zamestnanci na balenie tovaru do vreciek atď.). Maloobchodníci by mali rátať s dostatočnými skladovacími kapacitami na hotovostné koruny a plánovať prepravu hotovosti do bánk.

Úrady by mali spojiť úsilie, aby zabezpečili dostatočnú informovanosť všetkých podnikov o prechode a aby dostali primeranú podporu; Napredovanie príprav MSP by sa malo pravidelne monitorovať. Ďalší plánovaný prieskum príprav MSP pomôže získať lepší obraz o situácii. |

- 2.3. Prípravy verejnej správy

Slovenská vláda 24. septembra 2008 schválila tretiu aktualizáciu Národného plánu zavedenia eura, v ktorom je uvedený termín zrušenia slovenskej výnimky a neodvolateľne stanovený výmenný kurz.

Prispôsobovanie právnych aktov vyžadované v rámci výmeny dodržiava harmonogram ustanovený v národnom pláne. Väčšina oficiálnych tlačív sa už prispôsobila euru a uverejnila sa na webových stránkach alebo v bulletinoch zodpovedných inštitúcií. Správne orgány začali zobrazovať všetky finančné sumy v slovenských korunách aj v eurách v prvý deň povinného dvojitého zobrazovania (24. augusta). Všetky sumy, ktoré sa platia občanom, boli zaokrúhlené smerom nahor a všetky poplatky a sadzby boli zaokrúhlené smerom nadol. Všetci dôchodcovia dostali výpočet svojho dôchodku v eurách spolu s potrebnými informáciami o výmene v rámci systému sociálneho zabezpečenia.

Ministerstvo financií iniciovalo tri kolá monitorovania pokroku pri prispôsobovaní informačných systémov. Tretie kolo monitorovania sa týkalo 654 orgánov verejnej správy (napríklad ministerstiev a iných ústredných správnych orgánov, regionálnych správnych orgánov, samospráv miest a obcí). Od 30. augusta 2008 približne 97 % kontrolovaných orgánov začalo s dvojitým zobrazovaním cien a takmer 84 % už odskúšalo kompatibilitu svojich IT systémov s eurom. Až 94 % verejných správ neočakáva väčšie problémy s výmenou. Určité nedostatky sa zistili v 6 % kontrolovaných verejných správ, konkrétne v malých mestách a obciach. S cieľom dosiahnuť včasnú pripravenosť všetkých systémov IT sa použili opravné mechanizmy.

Slovenská pošta – ktorá bude zohrávať významnú úlohu pri distribúcii hotovostného eura širokej verejnosti – dokončuje svoje prípravy: väčšina systémov IT už bola prispôsobená a odskúšaná. Od decembra 2008 bude pošta predávať balíčky euromincí a od januára 2009 bude vyplácať dôchodky a príspevky v eurách. Zamestnanci pošty budú naozaj významným zdrojom informácií pre dôchodcov a ostatné zraniteľné skupiny populácie. Pošta začala intenzívnu informačnú kampaň a zorganizovala niekoľko kôl školení pre svojich zamestnancov.

Ministerstvá a ostatné ústredné orgány verejnej správy pripravili informačné materiály a zorganizovali školenia pre zamestnancov svojich pobočiek a organizácií, ktoré patria do ich zodpovednosti. Osobitná pozornosť sa venovala pracovníkom, ktorí sú v priamom kontakte so širokou verejnosťou. Združenie miest a obcí pripravilo pre samosprávy miest a obcí dve príručky o prechode a zorganizovalo pre svojich členov početné semináre na tému prechodu (napríklad o príprave miestnych rozpočtov v eurách, o vytvorení eurotímov, o zmene systémov IT atď.). Združenie očakáva, že miestne samosprávy nebudú mať s prechodom nijaké väčšie problémy.

Za posledných niekoľko mesiacov sa v prípravách slovenskej verejnej správy na euro dosiahol viditeľný pokrok. Treba zabezpečiť, aby správne orgány, v ktorých sa zistili nedostatky, dokončili úpravu svojich systémov IT a odskúšali ich fungovanie pred dňom zavedenia eura. Menšie mestá a obce by mali v prípade potreby dostať pomoc. |

2.4. Prevencia praktík zneužívania a nesprávneho vnímania vývoja cien občanmi

Za posledné mesiace slovenské orgány prijali súbor opatrení s cieľom prispieť k cenovej stabilite a zvýšiť dôveru spotrebiteľov v období prechodu na euro.

Splnomocnenec vlády pre zavedenie eura spolu so Združením podnikateľov Slovenska spustili projekt „ etický kódex“ , ktorý zaväzuje svojich účastníkov, aby dodržiavali pravidlá výmeny, nezneužívali ju na svoje obohatenie a aby aktívne poskytovali informácie o výmene svojim klientom, obchodným partnerom a zamestnancom. Logo kódexu je v súčasnosti možné nájsť približne na 16 000 miestach: v obchodoch, v prevádzkach poskytujúcich služby, v miestnych a regionálnych správnych orgánoch. Logo sa širokej verejnosti predstavilo v špeciálnom televíznom spote. Občania sa môžu sťažovať na nekorektné správanie signatárov kódexu na úrade splnomocnenca, ktorý prešetruje sťažnosti a žiada nápravu. Signatári, ktorí porušili kódex, môžu prísť o nálepku a môžu byť uvedení na „čiernej listine“ Združenia spotrebiteľov Slovenska.

S povinným dvojitým zobrazovaním cien v slovenských korunách a v eurách sa začalo 24. augusta 2008 a bude sa v ňom pokračovať do 1. januára 2010. Dvojité zobrazovanie cien pozorne monitoruje Slovenská obchodná inšpekcia , ktorá denne posiela svojich inšpektorov do obchodov a prevádzok poskytujúcich služby. Od novembra posilnilo SOI 60 ďalších inšpektorov, ktorých podporila Komisia na základe dohody o grante. V období od 24. augusta do 31. októbra SOI skontrolovala 10 920 predajných miest, 494 685 cenoviek tovaru a 49 089 cien služieb. Za posledných 7 dní tohto obdobia podiel obchodov a prevádzok poskytujúcich služby, ktoré správne uplatňovali všetky pravidlá výmeny, dosiahol 85 % (v porovnaní so 72 % v poslednom augustovom týždni). V podstate všetky ceny boli zobrazené v slovenských korunách aj v eurách. Podiel cien tovaru, ktoré boli nesprávne prepočítané na eurá, sa znížil na 2,78 %. V sektore služieb bolo zistených 6,7 % cien v eurách, ktoré boli nesprávne prepočítané alebo zaokrúhlené. Výsledky kontrol sa v priebehu času významne zlepšujú. Mnoho zistených nedostatkov sa opravuje za pomoci inšpektorov už počas kontrol. Pri časovo náročnejších úpravách inšpektori stanovia lehotu niekoľkých dní. Ak nedôjde k náprave, v ďalšom kroku sa vydá upozornenie a prípadne sa začne konanie o porušení (do 31. októbra sa začalo 13 konaní o porušení). Vážne porušenia pravidiel výmeny sa môžu pokutovať až do výšky 60 000 EUR.

Okrem kontrol z vlastnej iniciatívy vykonáva SOI takisto „cielené“ kontroly na základe sťažnosti od občanov na nesprávne uplatňovanie pravidiel dvojitého zobrazovania cien alebo neobvyklé zvýšenie cien. Do 31. októbra SOI dostala 84 sťažností od občanov, v ktorých poukazovali na chýbajúce dvojité zobrazenie cien na cenovkách a v letákoch, na nesprávny výpočet cien v eurách alebo na chýbajúci výmenný kurz a približne 42 sťažností sa týkalo zvýšenia cien. Ukázalo sa, že iba 35 % zo 77 prešetrených sťažností bolo odôvodnených (ceny boli chybne prepočítané alebo chýbalo dvojité zobrazenie cien). SOI požiadala maloobchodníkov, aby v krátkom čase opravili nedostatky. Všetky sťažnosti týkajúce sa zvýšenia cien sa takisto starostlivo prešetrili: zmeny cien sa porovnávali s dlhodobými trendmi, s cenami toho istého výrobku v iných obchodoch a zohľadňovali sa v širšom kontexte (napríklad platné ceny vstupov, vývoj na svetových trhoch). Na základe výsledkov analýzy sa sťažnosti považovali za neodôvodnené. Ak SOI dospeje k záveru, že niektoré ceny stúpli mimoriadne, požiada maloobchodníkov, aby svoje ceny prehodnotili. Poslednú možnosť ponúka najnovšie prijatá zmena a doplnenie trestného zákonníka, a to uväznenie maloobchodníka, ktorý zneužíva výmenu meny. Toto opatrenie je hlavne preventívne.

Kontroly SOI dopĺňa systém monitorovania cien, ktorý vykonáva Združenie spotrebiteľov Slovenska . Dobrovoľní inšpektori každé dva týždne monitorujú ceny vybraných výrobkov približne v 350 maloobchodných predajniach a analyzujú ich vývoj v priebehu času. Toto „pravidelné“ monitorovanie dopĺňajú náhodné kontroly a prieskumy založené na sťažnostiach od občanov. Ak sa zistí neobvyklé zvýšenie cien, dobrovoľní inšpektori prešetria jeho dôvody. Ak maloobchodník alebo poskytovateľ služieb nepodá primerané vysvetlenie zvýšenia ceny a odmietne sa vrátiť k pôvodnej cene, združenie uverejní meno obchodu na „čiernej listine“ na svojej webovej stránke. Obchody a poskytovatelia služieb na čiernej listine budú pod kontrolou SOI a profesionálnych združení, ku ktorým patria. Ak podpísali „etický kódex“, stratia právo používať logo účastníkov kódexu. „Čierna listina“ je zároveň pod každodenným drobnohľadom médií.

Pokiaľ ide o oficiálne štatistické monitorovanie cien v období počas výmeny, štatistický úrad SR monitoruje každých 10 dní ceny 196 druhov často kupovaného tovaru od 1. augusta 2008 do 30. júna 2009. Do polovice októbra 2008 sa ceny kontrolovanej vzorky tovaru a služieb znížili alebo zvýšili iba mierne v porovnaní so začiatkom augusta. Rast cien služieb a mäsa sa neutralizoval znížením cien benzínových výrobkov a klesajúcimi cenami sezónneho ovocia a zeleniny.

Vývoj cien vo všetkých sektoroch hospodárstva pravidelne skúma osobitný organ, ktorý vytvorila vláda – cenová rada . Na čele cenovej rady je predseda Slovenskej obchodnej komory a cenová rada sa skladá z niekoľkých ministrov a iných predstaviteľov verejných a súkromných sektorov. Ak cenová rada dospeje k názoru, že ceny v niektorom sektore sa mimoriadne zvýšili, požiada ministra zodpovedného za sektor (t. j. ministra poľnohospodárstva za ceny potravinových produktov), aby poskytol podrobnú analýzu situácie. Ak z analýzy vyplynie, že zvýšenie cien bolo „špekulatívne“, minister musí navrhnúť nápravné opatrenia a pravidelne monitorovať ich uplatňovanie. Ak sa preukáže, že aplikované opatrenia sú nedostatočné, cenová rada môže navrhnúť vláde, aby regulovala ceny určitých druhov tovaru alebo služieb. Administratívnu cenovú reguláciu vo všetkých sektoroch hospodárstva umožnila zmena a doplnenie vyhlášky o cenách č. 18/1996 prijatá v septembri 2008. Vývoj cien v oblasti zubnej starostlivosti, poplatkov za parkovanie a poplatkov v autoškolách v súčasnosti skúmajú zodpovední ministri.

Slovensko zaviedlo komplexný súbor opatrení na ochranu spotrebiteľa. Je dôležité, aby sa ich cieľ a fungovanie riadne vysvetlili občanom aj podnikom. Kontaktné čísla, na ktoré môžu spotrebitelia oznamovať sťažnosti, by sa mali dostať do povedomia širokej verejnosti; Dobrovoľný záväzok účastníkov „etického kódexu“ dodržiavať pravidlá výmeny by mali s cieľom zvýšiť dôveru spotrebiteľov ďalej podporovať orgány a samotní signatári kódexu; Rozhodujúce je, aby sa zabezpečil dostatok zdrojov pre kontrolné orgány, aby mohli kontrolovať uplatňovanie pravidiel výmeny po celej krajine. Osobitná pozornosť by sa mala venovať vývoju cien na konci dvojitého zobrazovania cien a po uplynutí platnosti „etického kódexu“, ako aj sektorom, v ktorých sa v priebehu predošlých prechodov na euro v iných krajinách často vyskytovali nezrovnalosti; Malo by sa zabrániť tomu, aby z dôvodu administratívnych opatrení došlo k oneskoreniu bežných cenových úprav spôsobených zmenou výrobných nákladov. Skreslené cenové signály vyplývajúce z administratívnej cenovej regulácie by nevyhnutne viedli k rozsiahlejším cenovým úpravám v budúcnosti. |

- 2.5. Komunikačné aktivity a verejná mienka

Informačná kampaň zameraná na euro je na Slovensku v plnom prúde. Vláda určila komunikačnú agentúru na rozbehnutie mediálnej kampane. Spoty sa zameriavajú najmä na praktické aspekty prechodu: výmenný kurz, dvojité zobrazovanie cien, spôsoby výmeny hotovosti, „etický kódex“ a odbúranie zásob národnej meny. Do doplňujúcej mediálnej kampane, s ktorou sa začalo 100 dní pred dňom zavedenia eura, sa zapájajú slovenské osobnosti, ktoré vysvetľujú výhody eura, a odborníci, ktorí odpovedajú na časté otázky týkajúce sa prechodu na euro v krátkych spotoch vysielaných po večerných televíznych novinách. Okrem toho po krajine jazdí „euromobil“ a poskytuje informácie o eure zraniteľným skupinám a občanom vo vidieckych oblastiach. Akciu na oslavu 100 dní do zavedenia eura zorganizovali súčasne v 8 regionálnych metropolách a zúčastnilo sa na nej približne 35 000 ľudí. Najväčší mega-panel, aký bol kedy vystavený na Slovensku, so zobrazením euromince pokrýva prednú časť budovy NBS v Bratislave a jeho menšie kópie sú umiestnené v 8 regionálnych pobočkách NBS.

Ďalšie komunikačné aktivity sa uskutočňujú v koordinácii Národnej banky Slovenska, ministerstva financií a iných orgánov verejnej správy. Od letného obdobia slovenské orgány usporadúvali pravidelné tlačové brífingy, ktorých výsledkom bola dobre informovaná a celkovo pozitívne naladená novinárska obec.

Na základe partnerskej dohody podpísanej medzi slovenskými orgánmi a Európskou komisiou 7. decembra 2007 sa uskutočnilo niekoľko spoločných komunikačných aktivít: putovná euro výstava, euro konferencia v septembri 2008, semináre pre novinárov, zisťovanie a prieskumy verejnej mienky. Komisia takisto poskytla slovenským orgánom publikácie a propagačné materiály.

V kontexte partnerskej dohody obidve strany podpísali dve dohody o grantoch. Komisia spolufinancuje zamestnávanie mimoriadnych komunikačných pracovníkov, národnú webovú stránku o eure a telefónnu linku, zakúpenie priestoru v elektronických médiách, mimoriadnych zamestnancov Slovenskej obchodnej inšpekcie, kampane určené pre školy a rómsku menšinu a priame zásielky eurokalkulačiek a informačných letákov do domácností (informačné balíčky sa distribuovali do všetkých slovenských domácností v novembri).

Európska centrálna banka (ECB) takisto vyvíja spoluprácu s NBS v rámci spoločných aktivít zameraných na informovanie širokej verejnosti (ale aj profesionálnych spracovateľov peňazí) o spôsoboch výmeny hotovostného eura a o vizuálnych a bezpečnostných prvkoch eurobankoviek a mincí. Logo ECB „Euro – naše peniaze“ sa použilo ako obchodná značka pre všetky komunikačné aktivity. Pre osobitné cieľové skupiny (banky, policajné zložky, atď.) sa vyvinuli odbornejšie školiace nástroje a ECB pripravila pre Slovensko viac ako 7 miliónov výtlačkov rôznych publikácií. Informačné brožúry ECB a karty na prepočítavanie eura sa budú distribuovať do všetkých domácností v decembri.

Výsledky posledného prieskumu Eurobarometer na Slovensku[4] odrážajú vplyv zintenzívnenej kampane na úroveň vnímania informácií: 80 % občanov sa cíti skôr dobre alebo veľmi dobre informovaných, čo je zlepšenie o 15 percentuálnych bodov (pb) v porovnaní so situáciou na jar 2008 . V prieskume sa takisto ukázalo, že podpora pre euro opäť narastá: trend z jari 2008 sa zvrátil a počet ľudí, ktorí sú dosť alebo veľmi spokojní s tým, že sa zavedie euro, sa zvyšuje (57 %, +5 pb od jari[5]), pričom len 35 % ľudí je s tým dosť alebo veľmi nespokojných (-8 pb). Viac ako polovica Slovákov si myslí, že euro bude prínosom pre ich krajinu aj pre nich samotných.

Strach zo zvyšovania cien pri príležitosti prechodu na euro zostáva vážnou obavou takmer pre 65 % občanov, čo je však o 11 pb menej ako na jar 2008. Zdá sa, že informačná kampaň priniesla svoje ovocie. Na druhej strane si iba 39,5 % ľudí (-7 pb) myslí, že euro v budúcnosti zabezpečí nízku mieru inflácie, čo môže byť odrazom súčasnej neistej globálnej situácie.

Posledná fáza informačnej kampane na Slovensku by sa mala zamerať na zostávajúce obavy z eura a na zvýšenie dôvery spotrebiteľov. S cieľom riešiť pretrvávajúce obavy zo zvyšovania cien v období prechodu na euro musia byť občania ustavične informovaní o výsledkoch monitorovania cien a o ostatných kontrolných aktivitách. |

[1] Rozhodnutie Rady (2008/608/ES) z 8. júla 2008 v súlade s článkom 122 ods. 2 zmluvy o prijatí jednotnej meny Slovenskom 1. januára 2009.

[2] Usmernenie ECB (ECB/2008/4) z 19. júna 2008, ktorým sa mení a dopĺňa usmernenie ECB/2006/9 o niektorých prípravách na prechod na hotovostné euro a o predzásobovaní a druhotnom predzásobovaní eurobankovkami a euromincami mimo eurozóny.

[3] Flash Eurobarometer 240, jún 2008.

[4] Flash Eurobarometer 249, október 2008.

[5] Flash Eurobarometer 237, máj 2008.